text: [{"text_idx": "#000001", "text": "Lampas pa sa bagsak si Duterte sa pagsabat sa pandemya"}, {"text_idx": "#000002", "text": "Ginhatagan sang \u201cnegatibo nga 99.9%\u201d ni Kaupod Juliet de Lima, nagatindog nga nagapamuno sang negotiating panel sang National Democratic Front of the Philippines (NDFP), ang sabat sang rehimeng Duterte sa pandemya nga Covid-19. \u201cAbsoluto nga wala siya sang (Rodrigo Duterte) ginhimo nga husto\u201d kag sa baylo ginpabudlayan ang masa kag ginbangkrap pa ang gubyerno."}, {"text_idx": "#000003", "text": "\u201cMilitarista, kag indi gid medikal ang sabat sang rehimeng Duterte sa pandemya,\u201d suno kay Ka Julie. Wala sang kunsiderasyon sa mga kinamatarung kag kaayuhan sang pumuluyo ang lockdown kag mga quarantine measure. Sa pagkamatuod, nagserbi pa ini para ipalapta ang bayrus kag pabudlayan ang pumuluyo, labi na ang mga imol, suno pa sa iya."}, {"text_idx": "#000004", "text": "Gindambong ni Duterte ang pangpubliko nga pondo sa tabon sang paghatag sang ayuda kag paglunsar sang mass testing. Wala sang benepisyo nga ginhatag sa mga apektado sang Covid-19 o sa milyon nga pumuluyo nga nawad-an sang trabaho dulot sang lockdown."}, {"text_idx": "#000005", "text": "\u201cPinakamalala,\u201d siling ni Ka Julie, \u201cang mga responder sang mga ligal nga organisasyong masa pareho ni Zara Alvarez ginaaresto, ginatortyur kag patraidor nga ginapatay sang militar kag pulis nga gindeploy para kuno ipatuman ang lockdown.\u201d"}, {"text_idx": "#000006", "text": "\u201cDapat ihatag sa mga mamumugon medikal kag ikaayong lawas ang pagpamuno sa pagbato sa pandemya,\u201d siling ni Ka Julie. Prayoridad dapat ang pagtigana sang pondo sa pagbato diri. Dapat gilayon nga hatagan sang pondo nga pang-emergency ang apektado nga pumuluyo."}, {"text_idx": "#000008", "text": "\u201cKinahanglan punggan ang pagdambong ni Duterte kag iya nga mga kroni sa pangpubliko nga pondo, kag dapat ihatag sa pumuluyo ang mga ayuda kag pautang halin sa luwas sang pungsod kag mga internasyunal nga ahensya.\u201d"}, {"text_idx": "#000009", "text": "Ginpakamalaut ni Ka Julie ang pagbuhos ni Duterte sang binilyon nga pondo para pasikaron ang kampanya nga kontra-insurhensya, pareho sang 2,969% dugang sa badyet sang NTF-ELCAC. \u201cAng pagwaldas sa pangpubliko nga pondo paagi sa pagtalana sang sobra-sobra nga badyet sa AFP amo ang isa sa mga kabangdanan kon ngaa bangkrap ang gubyerno,\u201d siling niya. \u201cIndi sini mapauntat kundi ginapaigting pa ang inaway banwa.\u201d"}, {"text_idx": "#000010", "text": "Kon wala gin-untat ni Duterte ang sugilanon pangkalinungan kag ginrespeto ang mga kasugtanan sini, madamo tani ang mabulig sang nalab-ot nga mga nakasugtan sang magtimbang nga panel pareho sang nalimpyo na nga Comprehensive Agreement on Social and Economic Reforms (CASER)."}, {"text_idx": "#000013", "text": "Ginasiguro sang Seksyon 5 nga makabaton sang makabuhi nga sweldo kag benepisyo ang tanan nga mamumugon sa ikaayong lawas, amo man ang tawhanon nga kundisyon sa pagtrabaho, kag kasiguruhan sa trabaho. Sa Seksyon 6, gintumod ang kakinahanglanon sang paggamit, pagpauswag kag promosyon sang alternatibo nga pagpamulong sa mga komunidad. Nakasaad man nga kinahanglan amligan ang mga pamaagi nga ini batuk sa mga nagaangkon sang intellectual property rights kag kumpetisyon sa dumuluong nga mga bulong."}]